Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од А. Б. од Охрид, поднесена против Општина Охрид, по предметот Барање за пристап до информации од јавен карактер, на 28.04.2025 година, го донесе следното:

**Р Е Ш Е Н И Е**

1. Жалбата изјавена од А. Б. од Охрид, поднесена против Општина Охрид, заведена во Агенцијата под бр.08-98 на 15.04.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации на Барателот на начин и во форма наведени во Барањето.**
3. **Решението на Имателот на информации бр.37-653 од 17.04.2025 година се поништува.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

А. Б. од Охрид, по електронски пат на 15.04.2024 година поднел Барање за пристап до информации од јавен карактер до Општина Охрид, со кое побарал по е-маил да и се достави електронски запис од следните информации:

„1. Дали при одобрување на основниот проект за надградба, реконструкција и адаптација е земен во предвид Деталниот Урбанистички План и извод од катастарски план и дали е земена во предвид постојната состојба на претходниот објект (А1-1) со катност Пр.

2. Скици од основен проект со следни информации:

* Максимална ширина и должина според основниот проект,
* Максимална висина според основниот проект
* Локација - поставеност на основниот проект на градежната парцела.

Молам подетално да ми објасните за одобрението според чл.59Ѕ од Законот за градење. Надградба, реконструкција и адаптација се изведува на постоен објект, подетално како е дозволено според чл.59Ѕ проширување надвор од дозволената површина за градење“.

Имателот на информации на ова Барање не одговорил во законски предвидениот рок, поради што Барателот на информацијата, поднел Жалба, во законски предвиден рок, заведена во Агенцијата со бр. 08-98 на 14.03.2025 година. Во жалбата наведува „... На ден 11.02.2025 до Одделение за просторно планирање, урбанистичко планирање во градежно земјиште и недвижен имот на општината Општина Охрид имам доставено барање за пристап до информации од јавен карактер и заверено под број ИП-36-653, но до денес немам повратен одговор.“

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-98 од 24.03.2025 година со кое **ЈА УВАЖИ и му наложи на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер**.

Барателот на информацијата, на ден 15.04.2025 година, поднел втора Жалба заведена во Агенцијата под бр. 08-98, во која наведува „...Втора жалба по основ на Решение бр. 08-98 од 24.03.2025. Немам добиено никаков одговор од страна на Имателот на информација и покрај тоа што рокот од 15 дена истече.“

Агенцијата, со електронски допис бр.08-98 од 15.04.2025 година, ја препрати Жалбата до Имателот на информации и побара во рок од 7 дена да се произнесе по истата и, до Агенцијта да ги достави сите списи во врска со предметот.

Имателот на информации, со електронски допис, примен и заведен во Агенцијата под бр.08-98 од 16.04.2025 година, ја извести Агенцијата „.... дека Решението е изготвено во законски предвидениот рок, но овластеното раководно лице е отсутно од работа, поради што е потребно друго овластено лице да го потпише. Веднаш по потпишувањето ќе ви се достави. Во однос на Жалбата истата ќе биде доставена до надлежниот сектор за одговор.“

Подоцна, Имателот на информации, со електронски допис, примен и заведен во Агенцијата под бр.08-98 од 23.04.2025 година, ја извести Агенцијата „.... Во прилог на овој меил ви се доставува Решението бр. 37-653 од општина Охрид, изработено по барањето на Б. А. и по Ваше решение бр 08-98.“

Во прилог достави фотокопија од Решение број 37-653 од 17.04.2025 година, на Имателот на информации.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи, Решението број 37-653 од 17.04.2025 година, на Имателот на информации, го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации не ги испочитувал одредбите од Законот за слободен пристап до информации од јавен карактер,со тоа што донел Решение согласно член 20 од Законот за слободен пристап до информации од јавен карактер („Сл. весник на Република Северна Македонија“ број 101/19) , но не му ги доставува бараните информации на начин и во форма наведени во Барањето.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која **било форма што ја создал или со која располага** имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Агенцијата му укажува на Имателот на информации дека во конкретниот случај, Имателот на информации и по повторената жалба на Барателот на информации не му овозможи пристап до бараните информации на начин и во форма наведено во Барањето.

Воедно, Агенцијата му укажува на Имателот на информации дека согласно одредбата од член 10 став (2) од Законот за слободен пристап до информации од јавен карактер, секој имател на информации е должен да овозможи **бесплатен пристап** до информациите од ставот (1) на овој член.

Согласно одредбата од член 107 став (1) од Законот за општата управна постапка („Сл. весник на Република Македонија“ број 124/15) Жалбата непосредно се поднесува на второстепениот орган, кој е должен наредниот ден во електронска форма да ја достави истата до првостепениот орган и да побара истиот во рок од седум дена да испита дали жалбата е допуштена, навремена и изјавена од овластено лице.

Поради тоа, Агенцијата цени дека во Правната поука на Решението број 37-653 од 17.04.2025 година на Имателот на информации, не треба да стои формулацијата „Жалбата се таксира со 250 денари.“ поради законската заштита на бесплатен пристап до информации од јавен карактер.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Изработил: Петар Гајдов

Контролирал:

Одобрил:

Доставено до:

- архива на Агенцијата

- жалителот/барател на информацијата

- имател на информацијата